**אלמריו ורנרד "מריו" צ'למרס** (באנגלית: **Almario Vernard "Mario" Chalmers**; נולד ב-19 במאי 1986) הוא כדורסלן אמריקאי המשחק בעמדת הרכז בקבוצת סו פולס סקייפורס מליגת הפיתוח של ה-NBA.

ראשית חייו
----------

צ'למרס נולד באנקורג' שבאלסקה ולמד בתיכון "ברטלט" בעיר, בו שיחק במדי קבוצת הכדורסל אותה אימן אביו. בארבע שנותיו בתיכון הוביל את קבוצתו לשתי אליפויות המדינה ופעמיים לסגנות האליפות.

### קריירת המכללות

עם סיום לימודיו התיכוניים בחר צ'למרס להרשם באוניברסיטת קנזס בה למד לימודים אפריקאים-אמריקאים ושיחק בקבוצת הכדורסל המשחקת בחטיבת ה-Big 12 של ה-NCAA. 

כבר בעונת הפרשמן שלו פתח צ'למרס ב-21 מ-22 משחקי העונה הסדירה של הקבוצה ועם ממוצע של 11.5 נקודות למשחק היה לקלע השני בטיבו בקבוצה. הוא קבע שיא של 89 חטיפות בעונה לשחקני השנה הראשונה בחטיבה, ונבחר פעמיים לפרשמן המצטיין של השבוע במכללות. במשחקי הפלייאוף רשם צ'למרס 16 נקודות, 5.3 אסיסטים ו-4.3 ריבאונדים למשחק, הוביל את קנזס לאליפות, ונבחר לשחקן המצטיין של העונה בחטיבה.

כסופומור כבר עלס צ'למרס בחמישייה ב-37 מ-38 משחקי העונה, רשם 97 חטיפות ושבר את שיא המכללה של דרנל ולנטיין שנקבע בשנת 1981. עם 12.2 נקודות למשחק הוא הוביל את קנזס לאליפות חטיבה שנייה ברצף והעפלה נוספת לטורניר אליפות המכללות עם ניצחון בגמר החטיבה מול אוניברסיטת טקסס בניצוחו של קווין דוראנט לאחר הארכה.

בעונתו השלישית במדי קנזס השווה צ'למרס את שיאו כשחטף שוב 97 פעמים במהלך העונה, הוא תרם במהלך העונה 12.8 נקודות, כולל משחק שיא של 30 נקודות בניצחון 74-84 מול טקסס במשחק הגמר שהביא לקנזס אליפות חטיבה שלישית ברצף. באליפות המכללות העפילה קנזס עד למשחק הגמר של הטורניר, בו פגשה את אוניברסיטת ממפיס בהנהגתו של דריק רוז. כשתי דקות לסיום המשחק עוד הובילה ממפיס ב-9 נקודות יתרון, אולם קנזס הצליחה לחזור למשחק, ושלשה של צ'למרס 2.1 שניות לסיום כפתה שוויון, והארכה בה הצליחה קנזס לנצח במשחק ולזכות באליפות ראשונה מאז 1988.

קריירת ה-NBA
------------

### מיאמי היט

צ'למרס התמודד בדראפט ה-NBA של שנת 2008. הוא נבחר במקום ה-34 על ידי מינסוטה טימברוולבס והועבר מייד בטרייד למיאמי היט תמורת שתי בחירות דראפט עתידיות. בסמינר קליטה לרוקיז החדשים בליגה, נתפס צ'למרס יחד עם דרל ארתור ומייקל ביזלי כשבחדרם מריחואנה. הם הורחקו מהסמינר ונקנסו ב-20,000 דולר, אולם לא הושעו.

בעונתו הראשונה בליגה היה צ'למרס לרכז הפותח של מיאמי. במשחק הבכורה שלו בליגה, מול ניו יורק ניקס קלע צ'למרס 17 נקודות, והוסיף שמונה אסיסטים ושבעה ריבאונדים. הוא פתח בכל 82 משחקי העונה הסדירה, תרם 10.0 נקודות, והיה למוסר האסיסטים השני בטיבו בקבוצה, אחרי דוויין וייד עם 4.9 למשחק. במהלך העונה הוא קבע שיא מועדון עם 9 חטיפות כדור במשחק מול פילדלפיה 76', ועם 2.0 חטיפות למשחק היה צ'למרס לחוטף הטוב ביותר מבין שחקני העונה הראשונה, והרביעי בטיבו בליגה כולה. לאור יכולתו הטובה נבחר צ'למרס בסיום העונה לחמישיית הרוקיז השנייה.

לקראת עונת 2009/2010 חתם בקבוצה הרכז קרלוס ארויו ששב ל-NBA לאחר שנה בה שיחק במדי מכבי תל אביב. צ'למרס פתח בחמישייה ב-22 המשחקים הראשונים של העונה, ואף רשם בנובמבר שיא קריירה כשקלע 30 נקודות מול טורונטו ראפטורס, אולם בהמשך איבד את מקומו בהרכב הפותח ודקות המשחק אותן קיבל מאריק ספולסטרה מאמנו הצטמצמו משמעותית כשירדו מ-32.0 כרוקי, ל-24.8 בלבד בשנתו השנייה. בסיום העונה העפיל צ'למרס עם קבוצתו למשחקי הפלייאוף, אולם מיאמי הודחה כבר בסיבוב הראשון בחמישה משחקים מול בוסטון סלטיקס.

ביולי 2010 הצטרפו לקבוצה שני הכוכבים לברון ג'יימס וכריס בוש ומיאמי הפכה להיות מועמדת מיידית לאליפות. צ'למרס שותף ב-70 משחקים לאורך העונה הסדירה וב-28 מהם עלה בחמישייה, אולם דקות המשחק שלו המשיכו להצטמצם כשקיבל 22.6 דקות בהם תרם 6.4 נקודות ו-2.5 אסיסטים בלבד. במשחקי הפלייאוף המשיך צ'למרס לשמש כמחליפו של מייק ביבי שהחליף במהלך העונה את ארויו ששוחרר, ותרם 7.8 נקודות למשחק. מיאמי העפילה עד לגמר ה-NBA בו שיפר צ'למרס את יכולת הקליעה ותרם 11.8 נקודות למשחק, אך לא הצליח למנוע את הפסדה של קבוצתו בשישה משחקים לדאלאס מאבריקס. 

לקראת עונת 2011/2012 שוחרר ביבי מהקבוצה, וצ'למרס קיבל את מקומו בחמישייה הפותחת. בעונה, שהייתה בת 66 משחקים בלבד בשל שביתת השחקנים, עלה צ'למרס בחמישייה בכל 64 המשחקים בהם שותף. הוא שיפר את ממוצעיו כשרשם 9.8 נקודות באחוזי הקליעה הטובים ביותר בקריירה, ובמשחקי הפלייאוף המשיך להראות יכולת גבוהה אף יותר כשתרם 11.3 נקודות למשחק, וסייע לקבוצתו להעפיל פעם נוספת עד סדרת הגמר, בה ניצחה הקבוצה בחמישה משחקים את אוקלהומה סיטי ת'אנדר וזכתה באליפות. 

בעונת 2012/2013 הגיע לקבוצה ריי אלן. צ'למרס המשיך להיות הרכז הפותח של הקבוצה, ותרם לאורך העונה 8.6 נקודות, ועם 40.9% עבר את ה-40% מעבר לקשת השלוש לראשונה בקריירה. הוא הוסיף 3.5 אסיסטים למשחק ובמשחק מול סקרמנטו קינגס קלע שיא קריירה של 34 נקודות, בו השווה את שיא המועדון של ההיט כשקלע 10 שלשות באותו המשחק. במשחקי הפלייאוף תרם 9.4 נקודות וסייע למיאמי להעפיל בפעם השלישית ברציפות, ולזכות באליפות שנייה ברצף.

### ממפיס גריזליס

בנובמבר 2015 נשלח בטרייד לממפיס גריזליס, יחד עם ג'יימס אניס, בתמורה לבנו אודריך וג'רנל סטוקס. ב-55 משחקים בממפיס כמחליפו של מייק קונלי קלע 10.8 נקודות למשחק, אך פציעה בגיד האכילס הימני השביתה אותו עד סיום העונה והביאה לשחרורו מהקבוצה ב-10 במרץ 2016.

ב-19 ביולי 2017 חזר צ'למרס לממפיס גריזליס.

### וירטוס בולוניה

ב-3 במרץ 2019 חתם צ׳למרס בווירטוס בולוניה מליגת העל האיטלקית לשארית העונה, עם אופציה להארכה לשנה נוספת.

סטטיסטיקות קריירה
-----------------

נכון סוף עונת 2017/2018‏

### ליגת ה-NCAA

| עונה | קבוצה | משחקים | דקות | אחוזים מהשדה | אחוזים מהשלוש | אחוזים מהקו | ריבאונדים | אסיסטים | חטיפות | נקודות |
| --- | --- | --- | --- | --- | --- | --- | --- | --- | --- | --- |
| 2005/2006 | קנזס | 33 | 26.0 | 0.445 | 0.375 | **0.788** | 2.2 | 3.8 | **2.7** | 11.5 |
| 2006/2007 | קנזס | 38 | 29.2 | 0.491 | 0.404 | 0.770 | 3.0 | 3.3 | 2.6 | 12.2 |
| 2007/2008 | קנזס | **39** | **30.0** | **0.516** | **0.468** | 0.746 | **3.1** | **4.3** | 2.5 | **12.8** |
| **קריירה** |  | **110** | **28.5** | **0.486** | **0.419** | 0.767 |  |  |  | **12.2** |

### בעונה הסדירה ב-NBA

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2008/2009 | מיאמי | **82** | **82** | **32.0** | 0.420 | 0.367 | 0.767 | 2.8 | **4.9** | **2.0** | 0.1 | 10.0 |
| 2009/2010 | מיאמי | 73 | 22 | 24.8 | 0.401 | 0.318 | 0.745 | 1.8 | 3.4 | 1.2 | **0.2** | 7.1 |
| 2010/2011 | מיאמי | 70 | 28 | 22.6 | 0.399 | 0.359 | **0.871** | 2.1 | 2.5 | 1.1 | 0.1 | 6.4 |
| 2011/2012 | מיאמי | 64 | 64 | 28.5 | 0.448 | 0.388 | 0.792 | 2.7 | 3.5 | 1.5 | **0.2** | 9.8 |
| 2012/2013 | מיאמי | 77 | 77 | 26.9 | 0.429 | **0.409** | 0.795 | 2.2 | 3.5 | 1.5 | **0.2** | 8.6 |
| 2013/2014 | מיאמי | 73 | 73 | 29.8 | **0.454** | 0.385 | 0.742 | **2.9** | **4.9** | 1.6 | **0.2** | 9.8 |
| 2014/2015 | מיאמי | 80 | 37 | 29.6 | 0.403 | 0.294 | 0.774 | 2.6 | 3.8 | 1.5 | 0.1 | 10.2 |
| 2015/2016 | מיאמי | 6 | 0 | 20.0 | 0.313 | 0.091 | **0.923** | 2.3 | 3.2 | 1.3 | **0.2** | 5.5 |
| 2015/2016 | ממפיס | 55 | 7 | 22.8 | 0.417 | 0.326 | 0.827 | 2.6 | 3.8 | 1.5 | **0.2** | **10.8** |
| 2017/2018 | ממפיס | 66 | 10 | 21.5 | 0.379 | 0.277 | 0.855 | 2.4 | 3.0 | 1.2 | **0.2** | 7.7 |
| **קריירה** |  | 646 | 400 | 26.7 | 0.417 | 0.351 | 0.793 | 2.5 | 3.7 | 1.5 | 0.2 | 8.9 |

### בפלייאוף ה-NBA

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2009 | מיאמי | 7 | 7 | 33.0 | 0.400 | 0.286 | 0.714 | 2.7 | **4.4** | **2.9** | 0.1 | 7.3 |
| 2010 | מיאמי | 5 | 0 | 26.2 | **0.450** | 0.350 | **0.846** | 1.8 | 2.6 | 0.6 | 0.0 | 10.8 |
| 2011 | מיאמי | 21 | 1 | 24.3 | 0.435 | **0.381** | 0.719 | 1.9 | 2.1 | 1.3 | 0.0 | 7.8 |
| 2012 | מיאמי | **23** | **23** | **35.6** | 0.442 | 0.359 | 0.717 | **3.7** | 3.9 | 1.2 | **0.3** | **11.3** |
| 2013 | מיאמי | **23** | **23** | 28.3 | 0.415 | 0.353 | 0.755 | 2.3 | 3.1 | 0.9 | 0.0 | 9.4 |
| 2014 | מיאמי | 20 | 19 | 26.8 | 0.423 | 0.349 | 0.760 | 2.3 | 3.6 | 1.0 | **0.3** | 6.4 |
| **קריירה** |  | 99 | 73 | 29.1 | 0.429 | 0.357 | 0.742 | 2.5 | 3.2 | 1.2 | 0.2 | 8.8 |

1. ↑  בשל שביתת שחקנים ב-NBA התקיימו בעונת 2011/2012 66 משחקים בלבד

קישורים חיצוניים
----------------

ויקישיתוף מדיה וקבצים בנושא **מריו צ'למרס** בוויקישיתוף
* מריו צ'למרס, ברשת החברתית פייסבוק
* מריו צ'למרס, ברשת החברתית אקס (טוויטר)
* מריו צ'למרס, ברשת החברתית אינסטגרם
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ESPN
* פרופיל באתר NBA.com
* סטטיסטיקות קריירה באתר basketball-reference.com

הערות שוליים
------------

1. 1 2 3  פרופיל באתר הרשמי של מיאמי היט
2. ↑  פרופיל באתר אוניברסיטת קנזס
3. ↑  ישי רז‏, הטירוף שלפני, באתר וואלה!‏, 17 במרץ 2008
4. ↑  ישי רז‏, קנזס זכתה באליפות המכללות, באתר וואלה!‏, 08 באפריל 2008
5. ↑  תומר גנון, ‏ג'וינט ב-NBA יכול לעלות 50 אלף דולר, באתר גלובס, 19 בספטמבר 2008
6. ↑  סטטיסטיקות קבוצתיות, מיאמי היט 2008/2009
7. ↑  סטטיסטקות סדרת הגמר 2011
8. ↑  Miami Heat’s Mario Chalmers sets a record
9. ↑  צ'למרס נשלח בטרייד לממפיס, באתר ESPN
10. ↑  צ'למרס נפצע ברגלו ומשוחרר מהגריזליס, באתר הרשמי של ממפיס גריזליס
11. ↑  Mario Chalmers career stats NBA.com
12. ↑  הדקות, הריבאונדים, האסיסטים, החטיפות, החסימות והנקודות הם בממוצע למשחק.